ROZHODNUTIE KOMISIE
z 8. februára 2007
o udelení troch dodatočných dní rybolovu Holandsku a Spojenému kráľovstvu na posilnené pokrytie pozorovateľmi v súlade s prílohou IIa k nariadeniu Rady (ES) č. 51/2006
[oznámené pod číslom K(2007) 365]
(Iba anglický a holandský text je autentický)
(2007/88/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 51/2006 z 22. decembra 2005, ktorým sa na rok 2006 stanovujú rybolovné možnosti a súvisiace podmienky pre určité zásoby rýb a skupiny zásob rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (1), a najmä na bod 11 prílohy IIa,
po porade s Vedeckým, technickým a hospodárskym výborom pre rybné hospodárstvo,
keďže:
(1)
V bode 8.2 prílohy IIa k nariadeniu (ES) č. 51/2006 sa uvádza maximálny počet dní za rok, počas ktorých môže byť plavidlo Spoločenstva prítomné v ktorejkoľvek z oblastí definovaných v bode 2 uvedenej prílohy, prevážajúc na palube ktorýkoľvek z rybárskeho výstroja uvedeného v bode 4 rovnakej prílohy.
(2)
Podľa bodu 11 prílohy IIa môže Komisia udeliť tri dodatočné dni, počas ktorých môže byť plavidlo prítomné v oblasti, ak preváža na palube ktorýkoľvek rybársky výstroj uvedený v bode 4 uvedenej prílohy na základe posilneného programu pokrytia pozorovateľmi v partnerstve medzi vedcami a rybárskym priemyslom.
(3)
Holandsko a Spojené kráľovstvo predložili tento posilnený program pokrytia pozorovateľmi v partnerstve medzi vedcami a rybárskym priemyslom.
(4)
Vzhľadom na predložené programy by sa Holandsku a Spojenému kráľovstvu mali udeliť tri dodatočné dni rybolovu na obdobie medzi 1. februárom 2006 a 31. januárom 2007 pre plavidlá, ktoré sa zúčastňujú na predložených posilnených programoch pokrytia pozorovateľmi.
(5)
Opatrenia stanovené v tomto rozhodnutí sú v súlade so stanoviskom Výboru pre rybné hospodárstvo a akvakultúru,
PRIJALA TOTO ROZHODNUTIE:
Článok 1
Maximálny počet dní uvedených v bode 8.2 prílohy IIa k nariadeniu (ES) č. 51/2006 sa pre plavidlá prevážajúce na palube ktorýkoľvek z rybárskeho výstroja uvedeného v bode 4 uvedenej prílohy IIa zvýši o tri dni pre plavidlá plaviace sa pod vlajkou Holandska alebo Spojeného kráľovstva a ktoré sa zúčastňujú na predložených posilnených programoch pokrytia pozorovateľmi uvedených v bode 11.1 uvedenej prílohy.
Článok 2
1. Holandsko a Spojené kráľovstvo predložia Komisii sedem dní po oznámení súčasného rozhodnutia Komisie v Úradnom vestníku Európskej únie kompletný zoznam plavidiel vybraných na odber vzoriek súvisiacich s predloženými posilnenými programami.
2. Iba tie plavidlá, ktoré boli vybrané na plány odberu vzoriek a ktoré sa zúčastňovali na predložených posilnených programoch naplánovaných na rok 2006 až do ich ukončenia, môžu využívať udelenie dodatočných dní stanovených v článku 1.
Článok 3
Dva mesiace po ukončení predložených posilnených programov na rok 2006 Holandsko a Spojené kráľovstvo predložia správu Komisii o výsledkoch programov týkajúcich sa zahrnutých druhov a oblastí.
Článok 4
Toto rozhodnutie je určené Holandskému kráľovstvu a Spojenému kráľovstvu Veľkej Británie a Severného Írska.
V Bruseli 8. februára 2007